3 ಈಡಿಯಟ್ಸ್ ಚಿತ್ರ ಕನ್ನಡದಲ್ಲಿ ರೀಮೇಕ್- ಆಮೀರ್ ಪಾತ್ರಕ್ಕೆ ಈ ನಟ ಬಣ್ಣ ಹಚ್ಚಲಿದ್ದಾರೆ

ಬೆಂಗಳೂರು: ಸ್ಯಾಂಡಲ್‍ವುಡ್‍ನಲ್ಲಿ ರಿಮೇಕ್ ಚಿತ್ರಗಳಿಗೇನು ಕಮ್ಮಿಯಿಲ್ಲ. ಯಾವ ಭಾಷೆಯದ್ದೇಯಾಗಲಿ ಸಿನಿಮಾ ಚೆನ್ನಾಗಿದ್ರೆ ಕನ್ನಡದ ಮಂದಿ ರಿಮೇಕ್ ಮಾಡುತ್ತಾರೆ. ಆ ಲಿಸ್ಟ್‍ಗೆ ಈಗ ಬಾಲಿವುಡ್‍ನ ಸೂಪರ್ ಡೂಪರ್ ಹಿಟ್ ಚಿತ್ರ ಸಿರ್ಪಡೆಯಾಗಲಿದೆ.

2009ರಲ್ಲಿ ಬಿ-ಟೌನ್ ಬಾಕ್ಸಾಫೀಸ್ ಕೊಳ್ಳೆ ಹೊಡೆದಿದ್ದ 3 ಈಡಿಯೆಟ್ಸ್ ಸಿನಿಮಾ ಈಗ ಕನ್ನಡಕ್ಕೆ ರಿಮೇಕ್ ಆಗುತ್ತಿದೆ. ರಾಜಕುಮಾರ್ ಇರಾನಿ ನಿರ್ದೇಶನದ ತ್ರೀ ಈಡಿಯೆಟ್ಸ್ ಸಿನಿಮಾ ಈಗ ಕನ್ನಡಕ್ಕೆ ರಿಮೇಕ್ ಆಗಲಿದೆಯಂತೆ. ಸ್ಯಾಂಡಲ್‍ವುಡ್‍ನ ಸೂಪರ್ ಸ್ಟಾರ್ ಉಪೇಂದ್ರ ಅಮೀರ್ ಖಾನ್ ಮಾಡಿದ ರಾಂಚು ಪಾತ್ರವನ್ನ ಮಾಡಲಿದ್ದರಂತೆ. ಓ ಮೈ ಗಾಡ್ ಚಿತ್ರದ ರಿಮೇಕ್ ಮುಕುಂದ ಮುರಾರಿ ಸಿನಿಮಾದಲ್ಲಿ ನಟಿಸಿ ಸೈ ಅನ್ನಿಕೊಂಡ ಉಪ್ಪಿ ಈಗ ಅಮಿರ್ ಖಾನ್ ನಟಿಸಿದ ಪಾತ್ರವನ್ನ ಹೇಗೆ ನಿಭಾಯಿಸುವರು ಎಂದು ಕಾದುನೋಡಬೇಕು.

ತ್ರೀ ಈಡಿಯೆಟ್ಸ್ ಸಿನಿಮಾ ಈ ಮೊದಲು ತಮಿಳಿನಲ್ಲಿಯು 2012ರಲ್ಲಿ ನನ್ ಬನ್ ಹೆಸರಿನಲ್ಲಿ ರಿಮೇಕ್ ಆಗಿತ್ತು. ಕಾಲಿವುಡ್‍ನ ಖ್ಯಾತ ನಿರ್ದೇಶಕ ಎಸ್.ಶಂಕರ್ ನಿರ್ದೇಶನದಲ್ಲಿ ಈ ಚಿತ್ರ ಮೂಡಿಬಂದಿತ್ತು. ಇಳಯದಳಪತಿ ವಿಜಯ್ ಹಾಗೂ ಇಲಿಯಾನ ಚಿತ್ರದ ಮುಖ್ಯ ಭೂಮಿಕೆಯಲ್ಲಿ ಕಾಣಿಕೊಂಡಿದ್ರು. ಆದ್ರೆ ಈ ಸಿನಿಮಾ ಕಾಲಿವುಡ್ ಬಾಕ್ಸಾಫೀಸ್‍ನಲ್ಲಿ ಮಕಾಡೆ ಮಲಗಿತ್ತು.

ಸ್ಯಾಂಡಲ್‍ವುಡ್‍ನಲ್ಲಿ ಗಜ, ರಾಮ್, ಹುಡುಗರು, ಪವರ್, ಬೃಂದವನಗಳಂತ ರಿಮೇಕ್ ಚಿತ್ರಗಳನ್ನ ನಿರ್ದೇಶಿಸಿ ಸೈ ಅನ್ನಿಸಿಕೊಂಡಿರು ಕೆ.ಮಾದೇಶ್ ಪರಿಕಲ್ಪನೆಯಲ್ಲಿ ಕನ್ನಡದ ತ್ರೀ ಈಡಿಯೆಟ್ಸ್ ಬರಲಿದೆ.

ಉಪ್ರೇಂದ್ರಗೆ ಜೋಡಿಯಾಗಿ ರಚಿತಾ: ರಿಯಲ್ ಸ್ಟಾರ್ ಉಪೇಂದ್ರ ಜೊತೆ ಡ್ಯೂಯೆಟ್ ಹಾಡಲು ರಚಿತಾ ರಾಮ್ ಫಿಕ್ಸ್ ಆಗಿದ್ದಾರೆ. ಕೆಲದಿನಗಳ ಹಿಂದೆ ಕೆ.ಮಾದೇಶ್ ನಿರ್ದೇಶನದಲ್ಲಿ ಉಪೇಂದ್ರ ಹಾಗೂ ರಚಿತಾ ರಾಮ್ ನಟನೆ ಸಿನಿಮಾವೊಂದರ ಮುಹೂರ್ತವಾಗಿತ್ತು. ಈಗ ಅದರ ಬೆನ್ನಲೆ 3 ಈಡಿಯೆಟ್ಸ್ ಸಿನಿಮಾವನ್ನ ಕೈಗೆತ್ತಿಕೊಂಡಿದ್ದಾರೆ ಕೆ.ಮಾದೇಶ್.

ಕನ್ನಡದ ಈ 3 ಈಡಿಯೆಟ್ಸ್ ಚಿತ್ರಕ್ಕೆ ಟೈಟಲ್ ಇನ್ನೂ ಫಿಕ್ಸ್ ಆಗಿಲ್ಲ. ಜೊತೆಗೆ ಮಾಧವನ್ ಹಾಗೂ ಬೊಮನ್ ಇರಾನಿ ಪಾತ್ರವನ್ನ ಕನ್ನಡದಲ್ಲಿ ಯಾರ ಕೈಯಲ್ಲಿ ಮಾಡಿಸೋದು ಎಂಬುದಕ್ಕೆ ಚಿತ್ರತಂಡ ತಲೆಕೆಡಿಸಿಕೊಂಡಿದೆ. ಸಾಧುಕೋಕಿಲಾ ಈ ಚಿತ್ರಕ್ಕೆ ಸಂಗೀತ ಸಂಯೊಜನೆ ಮಾಡಲಿದ್ದು, ಇದೇ ತಿಂಗಳ 28ಕ್ಕೆ ಕೊಲ್ಲಾಪುರದಲ್ಲಿ ಚಿತ್ರದ ಮುಹೂರ್ತವಾಗಲಿದೆ.

ಬೇರೆ ಭಾಷೆಯ ಸಿನಿಮಾಗಳನ್ನ ಕನ್ನಡಕ್ಕೆ ರಿಮೇಕ್ ಮಾಡುವುದರಲ್ಲಿ ಸಿದ್ದಹಸ್ತರು ಕೆ.ಮಾದೇಶ್. ಬಾಲಿವುಡ್‍ನಲ್ಲಿ ಹೊಸ ದಾಖಲೆ ಸೃಷ್ಟಿಸಿದ್ದ ತ್ರಿ ಈಡಿಯೆಟ್ಸ್ ಕನ್ನಡದಲ್ಲಿ ಸೂಪರ್‍ಹಿಟ್ ಆಗುತ್ತಾ ಅನ್ನೋದನ್ನ ಕಾದು ನೊಡ್ಬೇಕು.